Ovog popodneva sa vama želim da prodiskutujem o tome
zašto nećete ostvariti sjajnu karijeru. (Smeh)
Ja sam ekonomista. Bavim se sumornim stvarima.
Kraj je dana, vreme je za sumorna zapažanja.
Želim da razgovaram samo sa onima koji priželjkuju sjajnu karijeru.
Poznato mi je i da su neki od vas već odlučili
da žele dobru karijeru.
Ni vi nećete uspeti - (Smeh)
iz razloga što - oh, ala ste vi veseli zbog neuspeha. (Smeh)
To su sigurno ovi iz Kanade. (Smeh)
Oni koji se trude da ostvare dobre karijere, neće uspeti u tome,
jer činjenica je da dobri poslovi danas nestaju.
Postoje sjajni poslovi i sjajne karijere,
a postoje i oni iscrpljujući, visoko stresni,
eksploatatorski, krvnički poslovi,
i bukvalno ništa između ova dva.
Tako da neće uspeti oni koji traže dobre poslove.
Govoriću o onima koji traže sjajne poslove, sjajne karijere
i razlozima zbog kojih vi nećete uspeti u tome.
Prvi razlog je taj što, bez obzira koliko puta vam ljudi kažu:
"Ako želiš sjajnu karijeru, moraš da slediš svoju strast,
moraš da slediš svoje snove, moraš da slediš
ono što te najviše fascinira u životu, "
vi to slušate iznova i iznova i onda odlučite da to ne učinite.
Nevažno je koliko puta ste preslušali
obraćanje Stiva Džobsa na Stanfordu,
i dalje ga gledate i odlučujete da to ne učinite.
Nisam baš siguran zašto donosite takvu odluku.
Suviše ste lenji da to učinite. Suviše vam je teško.
Strah vas je da ćete se osetiti kao budala ako ne pronađete svoju strast,
i tada smišljate izgovore o tome
zašto ne želite da se upuštate u istraživanje svojih strasti.
A to su, dame i gospodo, izgovori.
Videćemo čitav spisak vaše kreativnosti
i smišljanja izgovora da ne učinite ono što zaista treba da učinite,
ako želite da ostvarite sjajnu karijeru.
Na primer, jedan od vaših velikih izgovora je:
"Sjajne karijere su, bez sumnje, za većinu ljudi
samo pitanje sreće, tako da ću ja da stojim sa strane,
trudiću se da me pogleda sreća i ako se to desi imaću sjajnu karijeru.
Ako ništa, imaću dobru karijeru."
Ali dobra karijera nije moguća, tako da vam to neće uspeti.
Vaš drugi izgovor je: "Slažem se, postoje posebni ljudi
koji slede svoje strasti, ali to su genijalci.
To je Stiv Džobs. Ja nisam genije.
Kada sam imao pet godina, mislio sam da sam genije,
ali su mi nastavnici još davno
izbili iz glave tu misao." (Smeh). Hm?
"A sada znam da sam potpuno kompetentan."
Vidite, da je ovo 1950. godina,
vaša stručnost bi vam
omogućila sjajnu karijeru.
A sada, evo, skoro je 2012. i ako kažete:
"Ja sam skroz, potpuno kompetentan,"
to vam je izuzetno slaba i neuverljiva preporuka.
I naravno, još jedan izgovor:
"Pa, radio bih ja to, da, ali ipak,
nisam ja neki čudak.
Poznato je da su ljudi koji slede svoje strasti pomalo opsesivni.
Pomalo čudni? Je l' tako?
Znate ono, tanka linija između ludila i genijalnosti.
Ja nisam takav. Čitao sam ja biografiju Stiva Džobsa.
O, ne. Ja nisam takav. Ja sam umeren.
Ja sam normalan. Ja sam umerena, normalna osoba,
a takve normalne, fine osobe
nemaju strasti.
Ali, ja i dalje želim sjajnu karijeru.
Nisam spreman da sledim svoje strasti
i znam šta ću da radim, zato što ja imam rešenje,
imam strategiju.
Tata i mama su mi pričali o tome.
Rekli su mi ako budem vredno radio, imaću dobru karijeru.
Ako vredno radite,
imaćete dobru karijeru, a ako baš istinski vredno radite,
imaćete sjajnu karijeru.
Matematički, ovo ima smisla, zar ne?"
Pa... Nema. (Smeh)
Ali sebe ste uspeli da ubedite u to.
Znate šta? Otkriću vam tajnu.
Hoćete da radite? Baš istinski vredno?
Znate šta? Uspećete. Svet će vam dati šansu
da radite baš, baš vredno i naporno, ali...
da li ste sigurni da će vam dati i sjajnu karijeru
kada sve upravo govori suprotno?
Hajde da pretpostavimo, pozabavimo se onima među vama
koji pokušavaju da pronađu svoju strast.
Jasno vam je da to zaista treba da učinite, bez obzira na izgovore.
Trudite se da pronađete svoju strast
i srećni ste.
Pronašli ste nešto što vas zanima.
To me zanima! To me zanima! Vi tako kažete.
Kažete: "To me zanima!" A ja kažem: "Odlično!
A šta, zapravo, pokušavate da mi kažete?"
"Pa, to me zanima."
A ja vas pitam: "Da li imate strast?"
A vi kažete: "To me zanima."
To vas zanima u poređenju sa čim?
"Pa, ovo me zanima."
A šta je sa ostalim aktivnostima čovečanstva?
"One me ne zanimaju."
Sigurno ste ih sve sagledali, zar ne?
"Pa, ne baš."
Strast je vaša najveća ljubav.
Upravo strast će vam pomoći da ostvarite
najviši izraz svog talenta.
Strast i interesovanje nisu iste stvari.
Zaista ćete otići do svoje drage i reći joj:
"Udaj se za mene. Baš si mi interesantna." (Smeh)
To se neće desiti i umrećete sami. (Smeh)
Ono što vam je potrebno, zaista potrebno je strast.
Ona je iznad interesovanja.
Potrebno vam je 20 interesovanja, a onda će možda jedno od njih,
da vas zaokupi, da vas osvoji
više od ostalih i onda ste možda pronašli
svoju najveću ljubav u odnosu na sve druge stvari
koje vas zanimaju, a upravo to je strast.
Imam jednog prijatelja, on je zaprosio svoju dragu.
Inače je sklon racionalnoj potrošnji.
Rekao joj je: "Hajde da se venčamo.
Hajde da objedinimo interese."
(Smeh)
Zaista je tako bilo.
"Volim te iskreno," reče. "Volim te istinski.
Volim te više od svih žena koje sam ikada sreo.
Volim te više od Meri, Džejn, Suzi, Penelope,
Ingrid, Gertrude, Gretel -
bio sam tad na razmeni u Nemačkoj." (Smeh)
"Volim te više od -"
Dobro! Izašla je iz sobe u sred njegovog nabrajanja
svoje ljubavi.
Kada se malo oporavio nakon što je iznenađujuće odbijen,
zaključio je da je malo falilo
da se oženi neracionalnom osobom,
i napravio je sebi podsetnik da kada sledeći put
bude nameravao da zaprosi nekoga, možda i nije neophodno da nabraja
sve žene kojima je ranije nudio ovu ulogu. (Smeh)
Ali poenta ostaje. Morate sagledati sve alternative
da biste pronašli svoju sudbinu,
ili se možda plašite reči "sudbina"?
Plaši li vas reč "sudbina"?
Upravo o tome razgovaramo i ako ne pronađete
najviši izraz svog talenta, ako se zadovoljite "interesantnim",
šta god to značilo,
znate li šta će se desiti na kraju vašeg dugog života?
Vaši prijatelji i rodbina će se okupiti na groblju,
a tamo, pored vašeg groba, nalaziće se spomenik,
a na njemu će pisati:
"Ovde leži slavni inženjer koji je izumeo samolepljivu čičak traku."
Ali u nekom alternativnom životu,
da ste iskoristili najviši izraz svog talenta,
tamo je trebalo da piše:
"Ovde leži poslednji dobitnik Nobelove nagrade za fiziku
koji je formulisao Teoriju velikog ujedinjenja polja
i primenu warp pogona."
(Smeh)
Čičak traka, nego šta. (Smeh)
Jedan primer govori o sjajnoj karijeri.
Drugi o propuštenoj šansi.
Pa opet, neki od vas će,
uprkos svim ovim izgovorima,
pronaći svoju strast,
ali svejedno neće uspeti.
Nećete uspeti zato što
to nećete učiniti,
zato što ćete smisliti neki novi izgovor,
nevažno kakav, a ovaj izgovor
sam čuo na stotine puta.
"Ja bih rado tragao za sjajnom karijerom,
ali vredniji su mi međuljudski odnosi nego dostignuća.
Želim da budem sjajan prijatelj, sjajan supružnik.
Želim da budem sjajan roditelj i to ne želim da žrtvujem
na oltaru velikih dostignuća."
(Smeh)
I šta sad hoćete da vam kažem?
Hoćete li da vam zaista kažem, evo:
"Stvarno, kunem se, ja ne tučem decu." (Smeh)
Pogledajte malo oko sebe.
Vi ste heroji bez obzira na sve, a ja, bih, zbog ovog mog finog predloga
da bi možda trebalo da stremite sjajnoj karijeri,
trebalo da mrzim decu.
Ja ne mrzim decu. Ne tučem ih.
Istina, bio je tu neki klinac u zgradi kad sam došao,
izgledao je kao da se izgubio, verujte mi, nisam ga udario. (Smeh)
Naravno, rekao sam mu da je ova zgrada za odrasle
i da bi trebalo da izađe.
Promrmljao je nešto o svojoj mami
i ja sam mu rekao da će se verovatno sresti napolju.
Poslednji put kada sam ga video, plakao je na stepenicama. (Smeh)
Slabić. (Smeh)
I šta sad hoćete? To i očekujete da vam kažem.
Da li vi zaista mislite da je prikladno
da zapravo decu
iskoristite kao štit?
Vi, savršeni roditelji, znate li
šta će se dogoditi jednog dana?
Doći će vam dete i reći:
"Znam šta hoću da postanem.
Znam šta ću sa svojim životom."
I vi ste presrećni, jer to je rečenica koju svaki roditelj
želi da čuje, jer vaše dete je dobro u matematici,
i znate da će vam se dopasti ono što sledi u nastavku razgovora.
I dete vam kaže: "Odlučio sam
da postanem mađioničar.
Želim da izvodim trikove na sceni."
(Smeh)
A šta ćete vi reći?
Reći ćete:
"Pa, ne znam, rizično je, sine.
Možda ne uspeš. Nema tu novca, sine.
Pa, ne znam, dete,
razmisli ponovo o tome, dete,
dobro ti ide matematika, zašto ne bi..."
A dete vas prekine i kaže:
"Ali to je moj san. Sanjam da to radim."
A šta ćete vi reći?
Hoćete da čujete?
"Slušaj, sanjao sam i ja svašta, ali - ali."
I kako ćete da završite rečenicu sa "ali"?
"...Ali. Sanjao sam i ja svašta, ali sam se plašio to da ostvarim."
Ili ćete mu reći ovo?
"Sanjao sam i ja svašta."
Ali onda si se ti rodio." (Smeh)
(Smeh) (Aplauz)
Da li zaista želite da na svoju porodicu,
svog supružnika i svoje dete,
gledate kao na tamničare?
Ima jedna stvar koju biste mogli da kažete sinu ili ćerki,
kada vam kažu: "Imam san."
Mogli biste da ga pogledate i kažete mu:
"Samo napred,
kao što sam i ja učinio."
Međutim, nećete moći to da mu kažete zato što to niste učinili.
Tako da ništa od toga. (Smeh)
I tako se gresi roditelja prenose
na sirotu decu.
Zašto biste se krili iza međuljudskih odnosa
i to koristili kao izgovor da ne tragate za svojim strastima?
I sami znate odgovor.
Duboko u sebi znate odgovor,
a ja sam sad smrtno ozbiljan.
I sami znate zašto postajete tako puni topline i prijatnosti
i zašto se zaodevate međuljudskim odnosima.
Zato što ste -
I sami znate kakvi ste.
Plašite se da sledite svoje strasti.
Plašite se da ne ispadnete smešni.
Bojite se i da pokušate, jer se plašite da nećete uspeti.
Sjajan prijatelj, supružnik, roditelj, sjajna karijera.
Ne ide li to jedno sa drugim? Zar to niste vi?
Kako to može da ide jedno bez drugog?
Ali, vi se plašite.
I upravo to je razlog zbog kog nećete ostvariti sjajnu karijeru, osim ako -
osim ako - dve reči koje najviše od svih pobuđuju -
osim ako.
Međutim, ove reči se takođe vezuju
i za onu drugu, najstrašniju frazu,
"Da sam samo..."
Ako vam se ikada ovakva misao bude vrzmala po glavi,
mnogo će vas zaboleti.
Stoga, to su mnogi razlozi
zbog kojih nećete uspeti
da ostvarite sjajnu karijeru,
osim ako...
Osim ako.
Hvala vam. (Aplauz)